Магілёўская культура сустракае сваё свята з нядрэннымі вынікамі. Так, Беларуская рэспубліканская навукова-метадычная рада па пытаннях гісторыка-культурнай спадчыны пры Міністэрстве культуры прыняла рашэнне надаць статус нематэрыяльнай гісторыка-культурнай каштоўнасці “Традыцыі вырабу саламяных павукоў у Быхаўскім раёне Магілёўскай вобласці”. Са Спецыяльнага фонду Прэзідэнта Рэспублікі Беларусь па падтрымцы таленавітай моладзі заахвочаны дванаццаць чалавек і два творчыя калектывы вобласці. Шэсць праектаў магілёўскіх бібліятэк сталі пераможцамі Рэспубліканскага конкурсу “Бібліятэка — асяродак нацыянальнай культуры”. Многія ўстановы культуры годна прадстаўлялі і вобласць, і ў цэлым краіну на інвестыцыйных і эканамічных сусветных форумах. Як заўсёды, радавалі сваім творчым напаўненнем і якасцю традыцыйныя мерапрыемствы — візітоўкі Магілёўшчыны. Шэраг буйных падзей яшчэ чакае нас да канца года. А наш Бабруйск цалкам апраўдвае свой сёлетні статус культурнай сталіцы Беларусі.